Lungguh uga bisa disewakake pada tuwan-tuwan Eropa lan wong Cina kanggo gawe perkebunan (Walanda: "onderneming" utawa "cultuur". Akeh "apanagehouder" kang nyewakake lungguh amarga bekti (Inggris: "hommage") lan pajege luwih gede. Para tuwan Eropa iki diarani bekel putih. Ing hukum adat Angger Sedasa kang kababar 1818, lungguh kena disewakake maksimal 6 taun. Ing 1823 lungguh mung bisa disewa maksimal 3 taun dening tuwan-tuwan Eropa. Jangka suwene nyewakake lungguh tambah nganti 20 taun ing 1857. Kabeh narakarya kang ana ing lungguh kena kerja wajib (Walanda: "cultuurdienst") ing perkebunan saka nandur nganti ngangkut hasil perkebunan.